សហរដ្ឋ​អាមេរិក​សាកល្បង​ប្រព័ន្ធ​ការពារ​មីស៊ីល​របស់​ខ្លួន​ដោយ​ជោគជ័យ
ក្រសួង​ការពារ​ជាតិ​សហរដ្ឋ​អាមេរិក​បាន​បញ្ជាក់​ថា ការ​សាកល្បង​ការ​ការពារ​មីស៊ីល​របស់​សហរដ្ឋ​អាមេរិក​លើក​ដំបូង​បង្អស់ ដោយ​ប្រើ​គ្រាប់​ផ្លោង​មីស៊ីល​ឆ្លង​ទ្វីប កាល​ពី​ថ្ងៃ​អង្គារ​ម្សិលមិញ គឺ​ទទួល​បាន​ជោគជ័យ។
រដ្ឋធានីវ៉ាស៊ីនតោន — មន្ត្រីរដ្ឋាភិបាលសហរដ្ឋអាមេរិកបានហៅការសាកល្បងនេះថា ជាព្រឹត្តិការណ៍ជោគជ័យដ៏អស្ចារ្យមួយនៅក្នុងវិស័យការពារជាតិរបស់សហរដ្ឋអាមេរិក។ ការសាកល្បងប្រព័ន្ធការពារមីស៊ីលគឺជាព្រឹត្តិការណ៍ដំបូងបង្អស់របស់សហរដ្ឋអាមេរិក។ ការសាកល្បងនេះគឺធ្វើឲ្យដូចទៅនឹងការវាយប្រហារដោយអាវុធនុយក្លេអ៊ែរមកលើសហរដ្ឋអាមេរិក។ យោធាសហរដ្ឋអាមេរិកបានបាញ់គ្រាប់ផ្លោងមីស៊ីលឆ្លងទ្វីបវាយប្រហារដូចពិតៗទីមួយចេញពីប្រជុំកោះ Marshall។ បន្ទាប់មកបានបាញ់គ្រាប់មីស៊ីលទីពីរចេញពីមូលដ្ឋានទ័ពអាកាសមួយកន្លែងនៅក្នុងរដ្ឋCalifornia ។ តើការបាញ់សាកល្បងទាំងនេះមានគោលបំណងអ្វីដែរ? គោលបំណងគឺដើម្បីស្ទាក់រារាំងគ្រាប់ផ្លោងមីស៊ីលទីមួយនៅលើមហាសមុទ្រប៉ាស៊ីហ្វិក។ ការបាញ់សាកល្បងនេះបានទទួលជោគជ័យ។ គ្រាប់ផ្លោងមីស៊ីលទីពីរបានស្ទាក់រារាំង និងបានកម្ទេចគ្រាប់ផ្លោងមីស៊ីលទីមួយនៅលើមហាសមុទ្រប៉ាស៊ីហ្វិក នៅពេលដែលគ្រាប់ទីមួយនេះហោះបានពាក់កណ្ដាលផ្លូវ។ ការបាញ់សាកល្បងនេះ កើតឡើងនៅចំពេលមានការកើនឡើងនូវភាពតានតឹងពាក់ព័ន្ធនឹងកម្មវិធីអាវុធនុយក្លេអ៊ែររបស់កូរ៉េខាងជើង។ ក្នុងរយៈពេលប៉ុន្មានសប្ដាហ៍ថ្មីៗនេះ បើទោះបីជាមានការថ្កោលទោសពីសំណាក់អង្គការសហប្រជាជាតិ និងពីមេដឹកនាំនានានៅនុងពិភពលោកក៏ដោយ ក៏កូរ៉េខាងជើងនៅតែបន្តបង្កើនល្បឿននៃការសាកល្បងគ្រាប់មីស៊ីលរបស់ខ្លួនដដែល។ លោកស្រី Nikki Haley ឯកអគ្គរដ្ឋទូតសហរដ្ឋអាមេរិកប្រចាំអង្គការសហប្រជាជាតិបានថ្លែងថា៖ «គ្មានអ្វីអាចផ្លាស់ប្ដូរសកម្មភាពរបស់កូរ៉េខាងជើងបាននោះទេ។ ដូច្នេះយើងបានប្រជុំគ្នាម្ដងទៀត និងបានពិភាក្សាគ្នាថាតើយើងនឹងត្រូវធ្វើយ៉ាងណាប្រសិនបើមានការសាកល្បងមីស៊ីលរបស់កូរ៉េខាងជើងកើតឡើងស្ទើរតែរាល់ថ្ងៃនោះ?»។ លោកស្រី Nikki Haley បានថ្លែងបន្ថែមទៀតថា សហរដ្ឋអាមេរិក និងប្រទេសចិន ដែលជាសម្ព័ន្ធមិត្តដ៏ជិតស្និទ្ធបំផុតរបស់កូរ៉េខាងជើង កំពុងចរចាឲ្យក្រុមប្រឹក្សាសន្តិសុខអង្គការសហប្រជាជាតិចាត់វិធានការណ៍បន្ថែមទៀតលើកូរ៉េខាងជើង។ លោកស្រី Nikki Haley បានថ្លែងថា៖«ការពិភាក្សារបស់យើង គឺដូចជានៅពេលនេះជាដើម មិនបានផ្ដោតលើដំណោះស្រាយនោះទេ។ តើការបាញ់សាកល្បងប្រភេទណា ដែលយើងគួររកដំណោះស្រាយនោះ? ខ្ញុំគិតថា នេះគឺជាអ្វីដែលយើងព្យាយាមផ្ដោតលើ»។ លោកស្រីឯកអគ្គរដ្ឋទូត Haley ថ្លែងទៀតថា រដ្ឋបាលលោក Trump ក៏ជឿជាក់ថា រដ្ឋាភិបាលចិនកំពុងប្រើបណ្ដាញសម្ងាត់ដែលមានទំនាក់ទំនងជាមួយកូរ៉េខាងជើង ដើម្បីព្យាយាមបញ្ឈប់ការបាញ់សាកល្បងអាវុធនុយក្លេអ៊ែរទាំងនេះ៕ ប្រែសម្រួលដោយ ស៊ូ ពេជ្រចិន្តា